Horst Carlos Fuldner

Horst Alberto Carlos Fuldner Bruene (født 16. desember 1910 i Buenos Aires, død 1992 i Madrid) var en argentinsk-tysk SS-Hauptsturmführer og en nazistisk agent i Argentina. Han var en nøkkelfigur i arbeidet med å organisere flukten av krigsforbrytere fra Nazi-Tyskland etter krigen.

Fuldner ble født av tyske foreldre i Argentina, og i 1922 emigrerte familien tilbake til Kassel. Han ble medlem av SS og NSDAP i 1932, og jobbet også en periode i SS. I 1935 ble han beskyldt for å ha svindlet en forretningsmann i München, et rederi i Hamburg og SS, noe som førte til at han forsøkte å ta seg tilbake til Argentina. På vei til Argentina ble skipet hans stoppet utenfor kysten av Brasil, og han ble overført til et skip som tok han tilbake til Hamburg. Der var han fengslet en kort periode og ble kastet ut av SS i 1936, men ble året etter frikjent for beskyldningene om svindel.

Under krigen tjenestegjorde han som tolk i Den blå divisjon, en divisjon med spanske frivillige som kjempet sammen med tyske styrker på Østfronten. I mars 1945 ble han sendt av Heinrich Himmler på et spesialoppdrag til Madrid, etter å ha fått gjenopprettet sin tidligere grad i SS.

Etter at krigen var over skjulte han seg i Spania, før han tok seg til Argentina i 1947. Der ønsket presidenten, Juan Perón, å redde flest mulig nazister fra å potensielt bli stilt for retten for krigsforbrytelser i Europa. Da Fuldner returnerte til Argentina i 1947 ble han en del av en gruppe som var etablert av Perón for å få nazister til Argentina, der de ikke risikerte å bli straffeforfulgt for forbrytelsene de begikk under krigen.

Som en del av dette arbeidet hadde Fuldner hovedansvaret for den tyske immigrasjonen til Argentina og bidro til at krigsforbrytere som Adolf Eichmann, Josef Mengele, Erich Priebke, Josef Schwammberger og Gerhard Bohne kom seg til  landet. Frem til Eichmann ble bortført av agenter fra Mossad i 1960 bidro Fuldner til å å holde han skjult, skaffe han jobb og steder han kunne bo.

Fuldner hjalp tilsammen rundt 300 nazister med å flykte fra Europa til Argentina etter krigen.

Referanser 

Personer fra Buenos Aires
SS (Schutzstaffel)